সেমিফাইনালে যেতে পারবে ভারতের মেয়েরা? অঙ্ক কী?

স্পোর্টস ডেস্ক: বিশ্বকাপে (ICC Women’s World Cup) হারের হ্যাটট্রিক করে ফেলেছে ভারতের (India W) মেয়েরা। ইন্দোরে ইংল্যান্ডের বিরুদ্ধে জেতা ম্যাচ হাতছাড়া করেছে হরমনপ্রীত কৌরের (Harmanpreet Kaur) দল। ৫৩ বলে ৫৫ রান বাকি, এরকম জায়গা থেকে হারতে হয়েছে মাত্র চার রানে। স্বাভাবিকভাবেই সেমিফাইনালে ওঠার রাস্তা খুব কঠিন হয়ে পড়েছে। এখন প্রশ্ন হল, ভারতের মেয়েরা কি সেমিতে যেতে পারবে?

আপাতত তিনটি দল সেমিফাইনালের যোগ্যতা অর্জন করে ফেলেছে— অস্ট্রেলিয়া, ইংল্যান্ড এবং দক্ষিণ আফ্রিকা। চতুর্থ স্থানে আছে ভারত, স্মৃতি মন্ধানাদের সংগ্রহ চার পয়েন্ট। একই পয়েন্ট পেয়ে পাঁচ আছে নিউজিল্যান্ডের মেয়েরা। ভারতের হাতে পড়ে আছে আর মাত্র দুটো ম্যাচ। প্রতিপক্ষ যথাক্রমে নিউজিল্যান্ড (New Zealand) এবং বাংলাদেশ (Bangladesh)। ভারতের সেমিতে যাওয়ার সমীকরণ কেমন এক নজরে দেখে নেওয়া যাক।

আরও পড়ুন: কুলদীপ নেই কেন, টিম ম্যানেজমেন্টকে ধুয়ে দিলেন অশ্বিন

১) ভারত যদি দুটি ম্যাচই জেতে, তাহলে চতুর্থ দল হিসেবে সেমিফাইনালে যাবে।

২) যদি দুটি ম্যাচই হারে তাহলে বিদায় নেবে।

৩) যদি কিউয়িদের হারায় কিন্তু বাংলাদেশের কাছে হেরে যায়, তারপর কিউয়ি মেয়েরা তাদের শেষ ম্যাচে ইংল্যান্ডকে হারালে নেট রান রেটের হিসেব এসে পড়বে।

৪) আবার নিউজিল্যান্ডের বিরুদ্ধে হেরে বাংলাদেশের বিরুদ্ধে জিতলে সেই নিউজিল্যান্ড বনাম ইংল্যান্ড ম্যাচের দিকে তাকিয়ে থাকতে হবে। সেক্ষেত্রে নিউজিল্যান্ডের বিরুদ্ধে ইংল্যান্ডকে জিততেই হবে।

৫) ভারত বনাম নিউজিল্যান্ড ম্যাচ বৃষ্টিতে ধুয়ে গেলে দুই দলেরই পয়েন্ট সমান থাকবে, তবে নেট রান রেটে ভারত এগিয়ে থাকবে। সুতরাং সোজা হিসেব হল শেষ দুই ম্যাচে জেতা, তাহলেই সেমিফাইনাল নিশ্চিত।